钦定古今图书集成/明伦汇编/闺媛典/第074卷 > 张肃纪妻孙氏
## 钦定古今图书集成/明伦汇编/闺媛典/第074卷 > 张肃纪妻孙氏

按《涿州志》：“孙氏，省祭孙逢吉女，适武生张肃纪，颇娴
妇道。因己不育，劝肃纪纳妾，不允，乃立侄为嗣，爱养
不啻所生。肃纪患病，岁馀，孙侍汤药，溲溺昼夜不惰，
时以好言劝慰。肃纪及没，号哭求死，家人防之严，不
克如志。乃时时上食柩前，不令埋葬。一日晨起号泣，
上食毕，怡然入室，栉沐易衣，人问其故，曰：‘场中菽麦
露积，吾将收贮之’。”命子仆先往。人见其料理家事，防
稍弛，乃将旧衣纳斗中，置柩下，从容至场，一一指挥。
多时还入闺，闭门，卸簪珥，亦置斗中。遂自缢于柩侧，
面不改色，时年二十八。